ΓΡΑΠΤΗ ΕΡΩΤΗΣΗ E-2273/96 υποβολή: Ursula Schleicher (PPE) προς την Επιτροπή (27 Αυγούστου 1996)

Θέμα: Τεχνικός εξοπλισμός σταθμών βενζίνης/μηχανισμός συγκρατήσεως των αναθυμιάσεων

Οι δηλητηριώδεις αναθυμιάσεις (βενζόλιο) κατά τον ανεφοδιασμό με βενζίνη αποτελούν από μακρού ένα γνωστό κίνδυνο για την υγεία των ανθρώπων. Με διάφορα τεχνικά μέτρα και τη μείωση των οριακών τιμών επιχειρείται η μείωση των κινδύνων αυτών. Τις εν λόγω προσπάθειες θα αντιστρατευόταν η κατάργηση του μηχανισμού συγκρατήσεως των αναθυμιάσεων αυτών, όπως αποφασίστηκε από την διεθνή ένωση κατασκευαστών τεχνικού εξοπλισμού σταθμών βενζίνης, κατόπιν πρωτοβουλιών ενός κράτους μέλους, και η οποία πρόκειται να υλοποιηθεί με τη βοήθεια μιας αντίστοιχης ευρωπαϊκής τεχνικής προδιαγραφής.

1. Μπορεί η Ευρωπαϊκή Επιτροπή να επιβεβαιώσει την πρωτοβουλία αυτή;

2. Ποιος θα ζητούσε στην περίπτωση αυτή μια τροποποίηση των ευρωπαϊκών τεχνικών προδιαγραφών;

3. Επηρεάζει η Ευρωπαϊκή Επιτροπή τις εν λόγω εξελίξεις;

4. Ποια μέτρα σκοπεύει να λάβει η Ευρωπαϊκή Επιτροπή προκειμένου να αποτρέψει ένα τέτοιο μέτρο, το οποίο συνεπάγεται δυσμενείς επιπτώσεις για την υγεία και τη δυνατότητα των οδηγών αυτοκινήτων να αυτοεξυπηρετούνται στους σταθμούς βενζίνης;

Απάντηση της κας Bjerregaard εξ ονόματος της Επιτροπής (7 Νοεμβρίου 1996)

Στα τέλη του 1994 το γερμανικό ίδρυμα τυποποίησης (DIN) ανέλαβε πρωτοβουλία για την υποβολή πρότασης ευρωπαϊκών προδιαγραφών ασφαλείας για τα πιστολέτα έγχυσης καυσίμου. Η πρόταση αυτή που δεν συνεπάγεται την αυτόματη κατάργηση των ελατηρίων των πιστολέτων διανομής.

Η συγκεκριμένη πρόταση τυποποίησης διαβιβάστηκε στην Ευρωπαϊκή Επιτροπή Τυποποίησης (CEN), η οποία απαρτίζεται από εθνικές αντιπροσωπείες των κρατών μελών της Κοινότητας και της ΕΖΕΣ (Ευρωπαϊκή Ζώνη Ελευθέρων Συναλλαγών) καθώς και από 280 επαγγελματικούς συλλόγους που συμμετέχουν στις εργασίες της υπό την ιδιότητα των παρατηρητών, και εξετάζεται επί του παρόντος από την τεχνική επιτροπή 221, υποομάδα 6. Η Επιτροπή δεν συμμετέχει ενεργά στις εργασίες της CEN.

Στάθηκε αδύνατο να εξακριβωθεί κατά πόσο όντως υφίσταται ο «Διεθνής Σύλλογος Παραγωγών Εξοπλισμού Πρατηρίου Βενζίνης» από την CEN ή από κάποια άλλη ένωση ή σύλλογο της ευρωπαϊκής βιομηχανίας πετρελαίων. Εντούτοις διαπιστώθηκε ότι σε ορισμένες εργασίες της CEN συμμετέχει μια Επιτροπή Ευρωπαίων Κατασκευαστών Πετρελαϊκών Εγκαταστάσεων και Φορέων Διανομής Πετρελαίου.

Η πρόταση τυποποίησης ακολούθησε τις διαδικασίες εργασίας που προβλέπει η CEN και, κατά το πρώτο εξάμηνο του 1997, θα έπρεπε να αποτελέσει αντικείμενο, εντός και εκτός Ευρώπης, μιας έρευνας που φυσικά μεταξύ άλλων θα καλύπτει και θέματα περιβάλλοντος.

Η Επιτροπή ζήτησε από την CEN να της διαβιβάσει το έργο αυτό.

Οσον αφορά τις νομοθετικές προτάσεις που εκκρεμούν με στόχο τη μείωση των τοξικών εκπομπών καυσαερίων από τα οχήματα, η Επιτροπή έχει ήδη διαβιβάσει στο Συμβούλιο και το Κοινοβούλιο προτάσεις οδηγιών ((CΟΜ(96) 248 )) βάσει κυρίως της μείωσης του περιεχομένου της βενζίνης σε βενζόλιο από 5 σε 2% και από 60 σε 50 kilopascal της πίεσης των ατμών, μέτρησης της πτητικότητας.

Επιπλέον με στόχο να μειωθούν οι τοξικοί ατμοί κατά τον ανεφοδιασμό των οχημάτων με καύσιμο στα πρατήρια βενζίνης, η Επιτροπή προπαρασκεύασε σχέδιο οδηγίας (πτητικές οργανικές ενώσεις - στάδιο 2) του οποίου επί του παρόντος επανεξετάζεται η προστιθέμενη αξία υπό το πρίσμα των αποτελεσματικών πρωτοβουλιών που έχουν αναληφθεί σε πολλά από τα κράτη μέλη.